Fire nordjyske lægeklinikker har siden tirsdag eftermiddag haft besøg af gæster, der bestemt ikke havde bestilt tid. Indbrudstyve har nemlig været på spil hos flere klinikker. Det fremgår af døgnrapporten fra Nordjyllands Politi. Tre klinikker i Aalborg og en enkelt i Svendstrup har altså haft ubudne gæster. Flere af stederne er det små kontantbeløb tyvene er sluppet afsted med. Fremgangsmåden de fire steder er nogenlunde ens. Flere døre er sparket op og ruder er blevet knust. Det fremgår ikke af døgnrapporten, om politiet mener, at de fire indbrud har forbindelse til hinanden.

Opsummering:
I løbet af tirsdag har der flere steder været indbrud i lægeklinikker i Nordjylland.